Na podlagi tretjega odstavka 104. člena Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822), [111/13](http://www.uradni-list.si/1/objava.jsp?sop=2013-01-4130), [68/16](http://www.uradni-list.si/1/objava.jsp?sop=2016-01-2930), [61/17](http://www.uradni-list.si/1/objava.jsp?sop=2017-01-2916), [21/18](http://www.uradni-list.si/1/objava.jsp?sop=2018-01-0887) – ZNOrg, [3/22](http://www.uradni-list.si/1/objava.jsp?sop=2022-01-0014) – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljnjem besedilu: ZUJIK), četrtega odstavka 8. člena Zakona o zagotavljanju sredstev za določene nujne programe Republike Slovenije v kulturi (Uradni list RS, št. 73/19; ZZSDNPK) in v skladu s 6. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: Pravilnik) Ministrstvo za kulturo Republike Slovenije (v nadaljnjem besedilu: ministrstvo) objavlja

**Javni razpis za sofinanciranje projektov za spodbujanje novih možnosti za razširjanje kakovostnih avdiovizualnih in kinematografskih del za leto 2023**

Naziv in sedež naročnika: Ministrstvo za kulturo Republike Slovenije, Maistrova ulica 10, Ljubljana.

1 Predmet razpisa

Predmet razpisa je sofinanciranje projektov za spodbujanje novih možnosti za razširjanje kakovostnih avdiovizualnih in kinematografskih del za leto 2023. Do sofinanciranja so upravičeni projekti, ki v celoti ali pretežno vključujejo slovenske celovečerne in kratke igrane, animirane in dokumentarne filme za distribucijo na ozemlju Republike Slovenije.

2 Cilj razpisa

Cilj razpisa je sofinanciranje zasnove in uresničitve projektov za spodbujanje novih možnosti za razširjanje kakovostnih avdiovizualnih in kinematografskih del za:

* + doseganje večje dostopnosti in distribucijo kakovostnih slovenskih celovečernih in kratkih igranih, animiranih ali dokumentarnih filmov na celotnem ozemlju Republike Slovenije;
  + oblikovanje novih distribucijskih in poslovnih modelov z večjo uporabo digitalnih tehnologij, vključno z avdiovizualno storitvijo na zahtevo.

3 Opredelitev izrazov

* Distribucija pomeni komercialno uporabo filma in vključuje nakup distribucijske pravice, promocijo in trženje z namenom prikazovanja izbranih filmov javnosti;
* kakovostna avdiovizualna in kinematografska dela so avtorski, kinotečni in umetniški filmi, ki pretežno niso vključeni v komercialno redno distribucijo;
* avdiovizualna storitev na zahtevo pomeni v skladu z Zakonom o avdiovizualnih medijskih storitvah (<http://www.pisrs.si/Pis.web/pregledPredpisa?id=ZAKO6225>) nelinearno avdiovizualno medijsko storitev, ki zagotavlja avdiovizualne programske vsebine na podlagi kataloga, ki ga oblikuje ponudnik za njihovo spremljanje na osebno zahtevo uporabnika v trenutku, ki ga ta sam izbere;
* slovenski film je film, ki je nastal v produkciji ali v koprodukciji slovenskega producenta in/ali je v slovenskem jeziku.

4 Splošni pogoji za sodelovanje

4.1 Na javni razpis se lahko prijavijo:

* pravne osebe ali samostojni podjetniki, ki so v Republiki Sloveniji registrirani za kinematografsko dejavnost in/ali distribucijo filmov najpozneje na dan objave razpisa v Uradnem listu RS do vključno sklenitve pogodbe ter za ves čas trajanja pogodbe;
* prijavitelji s projektom, ki v celoti ali pretežno vključuje slovenske celovečerne in kratke igrane, animirane in dokumentarne filme za distribucijo na ozemlju Republike Slovenije, pri čemer je do sofinanciranja upravičen le tisti del, ki vključuje slovenske filme.

4.2

Prijavitelji, katerih delovanje je v večinskemu delu financirano z javnimi sredstvi, se na razpis ne morejo prijaviti in niso upravičene osebe.

5 Posebni pogoji za sodelovanje

Prijavitelj mora imeti:

* oblikovan katalog kakovostnih del, kot je opredeljeno v točki 4.1,
* zagotovljene avtorske pravice za distribucijo filmov,
* načrt promocije filmov,
* zagotovljeno tehnološko infrastrukturo za distribucijo in dostopnost filmov.

Posamezni prijavitelj lahko kandidira z le enim (1) projektom.

6 Okvirna vrednost razpoložljivih sredstev za leto 2023 je skupaj 100.000 EUR. Sredstva so zagotovljena na proračunski postavki DNPK – ohranjanje in digitalizacija kulturnih vsebin proračuna ministrstva za kulturo v letu 2023.

Zaprošeni znesek sofinanciranja projekta ne sme preseči 50 odstotkov vseh predvidenih stroškov, upoštevaje predvidene prihodke iz deleža od distribucije. V okviru skupne vrednosti projekta skupna višina proračunskih in drugih javnih sredstev ne sme preseči 70 odstotkov vseh predvidenih stroškov.

Prijavitelji ne smejo izkazovati presežka prihodkov iz naslova distribucije oziroma trženja sofinanciranega projekta. Če je iz končnega obračuna projekta razvidno, da je pri izvedbi projekta prišlo do presežka prihodkov nad odhodki, mora prijavitelj dodeljeno pomoč vrniti, če ne izkaže upravičenih stroškov v ustrezni višini.

7 Upravičeni stroški so:

* stroški licence in stroški nadomestil za uporabo del,
* stroški tehnične obdelave filmov,
* stroški promocije filmov,
* stroški dela,
* režijski in materialni stroški (stroški elektrike, ogrevanja, telefona, vzdrževanja, administracije, pisarniški stroški), ki so nastali v povezavi z izvedbo projekta in obsegajo do največ 25 odstotkov celotnih stroškov projekta v času izvedbe projekta do dokončanja projekta.

Med upravičene stroške ne spadajo:

* strošek DDV, razen v višini neuveljavljenega odbitka,
* stroški investicijske nadgradnje in stroški nabave osnovnih sredstev ter programske opreme.

8 Merila za ocenjevanje

V postopku izbire predlaganih projektov bodo upoštevana naslednja merila:

* pomembnost filmskega dela za razvoj in zgodovino slovenskega filma, 1–10 točk,
* izvirnost pri promociji in razširjanju del, 1–10 točk,
* ciljna dostopnost, izvedljivost promocije in širjenja del, 1–15 točk,
* uporaba novih modelov poslovanja v povezavi z digitalno tehnologijo, 1–10 točk,
* reference prijavitelja na področju distribucije filmov, 1–5 točk.

9 Obvezna dokazila so:

* + obrazec št. 1 – obrazec vloge,
  + obrazec št. 2 – finančni načrt,
  + obrazec št. 3 – rekapitulacija finančnega predračuna,
  + obrazec št. 4 – vsebinski opis predloga,
  + obrazec št. 5 – seznam vključenih avdiovizualnih in kinematografskih del,
  + izjava št. 1 – izjava prijavitelja, da ni podjetje, ki izvaja program prestrukturiranja na podlagi Smernic Skupnosti o državni pomoči za reševanje in prestrukturiranje podjetij v težavah (2004/C 244/02),
  + izjava št. 2 – izjava o maksimalnem sofinanciranju projekta do višine 70 odstotkov celotne predračunske vrednosti projekta iz državnega proračuna ali proračuna lokalne skupnosti ali drugih javnih sredstev,
  + izjava št. 3 – izjava prijavitelja o zagotavljanju lastnih sredstev,
  + izjava št. 4 – izjava prijavitelja o verodostojnosti navedenih podatkov
  + izjava št. 5 – izjava prijavitelja o vseh drugih pomočeh de minimis, ki jih je že prejel na podlagi te ali drugih uredb de minimis v predhodnih 2 (dveh) poslovnih letih in v tekočem poslovnem letu,
  + izjava št. 6 – izjava, ali gre za primer pripojenega podjetja ali delitve podjetja (v tem primeru se vse prejšnje de minimis pomoči kateregakoli združenega ali pripojenega podjetja upoštevajo pri ugotavljanju, ali nova pomoč de miminis novemu ali prevzemnemu podjetju presega dovoljeno zgornjo mejo),
  + izjava št. 7 – izjava prijavitelja s seznamom vseh z njim povezanih podjetij,
  + izjava št. 8 – izjava prijavitelja, da ni v stečajnem postopku, postopku prisilne poravnave ali likvidacije,
  + izjava št. 9 – izjava prijavitelja, da nima zapadlih neplačanih davčnih ali drugih obveznosti do Republike Slovenije ali občine,
  + izjava št. 10 – izjava prijavitelja, da ni prijavitelj, katerega delovanje je v večinskemu delu financirano z javnimi sredstvi,
  + izjava št. 11 – izjava prijavitelja, da daje soglasje za preveritev izpolnjevanja zapadlih finančnih obveznosti iz naslova obveznih dajatev in drugih denarnih nedavčnih obveznosti izključno z namenom in v zvezi s tem razpisom,
  + dokazilo o urejenih avtorskih pravicah.

Zaradi hitrejšega postopka lahko prijavitelj dokazila o izpolnjevanju pogoja iz prve alineje točke 4.1 priloži vlogi.

10 Splošni pogoji in določila

Pomoč se dodeljuje v skladu z Uredbo Komisije (ES) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis (Uradni list EU L 352, 24. 12. 2013; v nadaljnjem besedilu: uredba). O dodeljeni pomoči bo izdana odločba.

Povzetek pogojev je dosegljiv na spletnem naslovu Ministrstva za finance Republike Slovenije: http://www.mf.gov.si/si/delovna\_podrocja/drzavne\_pomoci/de\_minimis/.

V skladu z uredbo:

* pomoč ne sme biti pogojena s prednostno rabo domačih proizvodov pred uvoženimi;
* skupni znesek pomoči, dodeljen enotnemu podjetju, ne sme presegati 200.000 evrov v obdobju zadnjih treh proračunskih let, ne glede na obliko ali namen pomoči ter ne glede na to, ali se pomoč dodeli iz sredstev države, občine ali Evropske unije;
* se upošteva kumulacija pomoči, pri čemer se pomoč de minimis ne sme kumulirati z državno pomočjo v zvezi z istimi upravičenimi stroški ali državno pomočjo za isti ukrep za financiranje tveganja, če bi se s takšno kumulacijo presegla največja intenzivnost pomoči ali znesek pomoči, ter se v skladu z uredbo, Uredbo komisije (EU) št. 360/2012 in drugimi uredbami de minimis lahko kumulira do ustrezne zgornje meje;
* mora dajalec pomoči od prejemnika pomoči pred dodelitvijo sredstev pridobiti pisno izjavo (izjava št. 5, točka 9);
* bo dajalec pomoči hranil evidence o individualni pomoči de minimis deset let od datuma dodelitve pomoči.

Enotno podjetje pomeni vsa podjetja, ki so med seboj najmanj v enem od naslednjih razmerij:

a) podjetje ima večino glasovalnih pravic delničarjev ali družbenikov drugega podjetja;

b) podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja;

c) podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali določbe v njegovi družbeni pogodbi ali statutu;

č) podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki navedenega podjetja sámo nadzoruje večino glasovalnih pravic delničarjev ali družbenikov navedenega podjetja.

Podjetja, ki so v kateremkoli razmerju iz točk a) do č) prek enega ali več drugih podjetij, prav tako veljajo za enotno podjetje.

11 Če prijavitelj z istim projektom sodeluje na drugih razpisih, ki zagotavljajo sredstva iz državnega ali lokalnih proračunov ali drugih javnih virov, ali je sredstva že pridobil na javnih razpisih, mora to navesti v obrazložitvi finančne konstrukcije projekta.

V primeru kršitve tega določila lahko ministrstvo kadarkoli razdre pogodbo s prejemnikom sredstev in zahteva vračilo sredstev v skladu s pogodbo.

Na razpisu ne morejo kandidirati:

– prijavitelji, ki so na dan objave razpisa v stečajnem postopku, postopku prisilne poravnave ali likvidacije ali so podjetja v težavah in prejemajo pomoč za reševanje in prestrukturiranje;

– prijavitelji, ki na dan prijave na razpis niso izpolnili pogodbenih obveznosti iz preteklih let do ministrstva ali imajo neurejena pogodbena razmerja po lastni krivdi ali neporavnane obveznosti z ministrstvom in njegovimi posrednimi proračunskimi uporabniki (na primer Slovenski filmski center, javna agencija Republike Slovenije, Filmski studio Viba film Ljubljana, Arhiv Republike Slovenije in podobno);

– prijavitelji, ki imajo zapadle neplačane davčne in druge obveznosti do Republike Slovenije in občine.

12 Povzetek načina ocenjevanja projektov

Merila so ovrednotena s točkami.

Najvišje skupno število prejetih točk je 50.

Izbrani bodo tisti projekti, ki bodo v postopku ocenjevanja ocenjeni višje, torej projekti, ki bodo prejeli višje število točk po vseh merilih, in sicer do višine razpoložljivih sredstev, pri čemer mora projekt za to, da je sprejet v sofinanciranje, doseči najmanj 30 točk. Izbrana bosta največ dva (2) izvajalca.

Vloge za projekte, ki ne bodo dosegli najmanjšega zahtevanega števila točk, bodo zavrnjene. Prav tako bodo zavrnjene vloge, ki bodo dosegle najmanjše zahtevano število točk, vendar glede na razpoložljiva sredstva in omejitev izbora projekta ne bodo mogle biti sofinancirane.

Višina financiranja bo dodeljena glede na višino ocene ob upoštevanju največ 50 odstotkov sofinanciranja predvidenih stroškov, pri čemer bo strokovna komisija pri oblikovanju predloga upoštevala ustreznost finančne izvedljivosti predlaganega projekta. Dokončni izbor bo opravljen v skladu z razpoložljivimi finančnimi sredstvi.

Ocenjevanje in ovrednotenje projektov, prispelih na javni razpis, opravi strokovna komisija za avdiovizualno kulturo pri ministrstvu v skladu s 119. členom ZUJIK in Pravilnikom.

13 Izpolnjevanje razpisnih pogojev

Izpolnjevanje razpisnih pogojev ugotavlja komisija za odpiranje vlog, ki jo za področje, ki je predmet razpisa, imenuje ministrica za kulturo.

Komisija za odpiranje vlog bo predlagala zavrženje vlog predlagateljev, ki ne bodo izpolnjevale razpisnih pogojev.

14 Rok za porabo dodeljenih sredstev

Dodeljena proračunska sredstva morajo biti porabljena v proračunskem letu 2023 v plačilnih rokih, kot jih določa Zakon o izvrševanju proračuna RS za leti 2023 in 2024. Dodeljena proračunska sredstva se bodo izplačevala na podlagi izdanih zahtevkov za izplačilo, ki jim bodo priložene kopije računske dokumentacije za posamezne upravičene stroške.

Obdobje upravičenih stroškov celotnega projekta je od 1. januarja do 31. decembra 2023. Upravičeni stroški morajo biti plačani v letu 2023.

Sredstva se lahko porabijo le za izvedbo projekta na podlagi uveljavljenih in izkazano upravičenih stroškov izvedbe projekta, sofinanciranega iz sredstev državnega proračuna.

Zahtevku je treba priložiti verodostojna dokazila in listine o nastanku stroška (kopije računov, kopije pogodb – kopije morajo biti označene s »kopija je enaka originalu«) ter izplačil, ki so neposredno povezana z izvedbo projekta.

V obračunski dokumentaciji prijavitelj prikaže vse stroške, potrebne za izdelavo projekta, in na verodostojnih dokazilih prikaže odstotek, s katerim je povezana višina financiranja ministrstva. Prijavitelj je dolžan voditi prihodke in odhodke izvedbe projekta po načelu stroškovnega računovodstva.

Vsako dokazilo mora biti opremljeno tako, da je iz njega razvidna neposredna povezava z izvedbo projekta. Za vsak strošek, pri katerem ministrstvo ob pregledu zahtevka za izplačilo ne najde neposredne povezave med nastankom stroška in izvedbo projekta, ne glede na to, ali ta dejansko obstaja, lahko ministrstvo od prejemnika sredstev zahteva dodatna pojasnila ali izjavo, ki dokazujejo nastanek stroška za izvedbo projekta. Če kljub pojasnilu ali izjavi neposredna povezava ni razvidna, si ministrstvo pridrži pravico, da stroška ne prizna.

Zahtevek za izplačilo dodeljenih proračunskih sredstev je treba dostaviti ministrstvu do vključno 1. novembra 2023. Celotno obračunsko dokumentacijo projekta je treba dostaviti ministrstvu ob dokončanju projekta do 28. februarja 2024.

15 Razpis se začne 3. marca 2023, konča pa 3. aprila 2023.

16 Razpisna dokumentacija obsega:

* + besedilo razpisa,
  + razpisno dokumentacijo (obrazce, izjave),
  + navodila prijaviteljem za izdelavo prijave vloge,
  + vzorec pogodbe (parafiran na vsaki strani).

Razpisna dokumentacija je na voljo na spletni strani ministrstva: <http://www.mk.gov.si>.

17 Oddaja in dostava prijav na razpis

Vloga mora biti izpolnjena na ustreznem prijavnem obrazcu in mora vsebovati vse obvezne priloge in podatke, ki so določeni v razpisni dokumentaciji.

Rok za oddajo vlog je 3. april 2023. Naslov za oddajo vlog je Ministrstvo za kulturo Republike Slovenije, Maistrova ulica 10, Ljubljana. Vloge morajo biti oddane v zaprti ovojnici, na prednji strani označeni s pripisomNE ODPIRAJ – Javni razpis za sofinanciranje projektov za spodbujanje novih možnosti za razširjanje kakovostnih avdiovizualnih in kinematografskih projektov za leto 2023 – JPR-NMA-23. Na zadnji strani ovojnice je treba navesti popolni naslov prijavitelja.

Vloge, ki ne bodo poslane ali predložene do zadnjega dne razpisnega roka v poslovnem času ministrstva, ki je objavljen na spletni strani <http://www.mk.gov.si>, oziroma priporočeno oddane na pošti zadnji dan razpisanega roka, bodo štele za prepozne in bodo zavržene.

Če komisija za odpiranje vlog ugotovi, da je pravočasna vloga upravičene osebe formalno nepopolna, bo pristojni uslužbenec pozval prijavitelja, naj jo dopolni v petih dneh od prejema poziva k dopolnitvi. Če prijavitelj v petih dneh od prejema poziva k dopolnitvi vloge ne bo dopolnil, bo vloga štela za nepopolno in bo zavržena.

Ministrstvo bo pri odpiranju vlog iz nadaljnjega postopka zavrglo vloge, ki jih ni vložila upravičena oseba.

O datumu odpiranja prispelih vlog bodo obveščeni prijavitelji na spletni strani ministrstva. Na odpiranju prispelih vlog je lahko navzoča vsaka oseba, ki kandidira na razpisu, oziroma njen predstavnik.

18 Pristojni uslužbenec za dajanje informacij in pojasnil: Irena Ostrouška, irena.ostrouska@gov.si (tel. št. (01) 369 5978)

19 Strokovna komisija bo na podlagi presoje in ocen ter razpoložljivih sredstev izdelala predlog sofinanciranih projektov. Na podlagi predloga strokovne komisije bo ministrica za kulturo izdala o vsaki ustrezni vlogi, prispeli na razpis, posamično odločbo, s katero bo odločila o odobritvi ter deležu sofinanciranja ali o zavrnitvi sofinanciranja projekta.

Izvedba javnega razpisa je vezana na proračunske zmožnosti ministrstva. Če pride do sprememb v državnem proračunu ali finančnem načrtu ministrstva, ki neposredno vplivajo na izvedbo javnega razpisa, je ministrstvo dolžno ukrepati v skladu s spremembami v državnem proračunu oziroma finančnem načrtu ministrstva.

Če se zmanjša obseg sredstev za javni razpis do takšne mere, da ne zagotavlja izpolnitve ciljev javnega razpisa, lahko ministrstvo postopek javnega razpisa ustavi oziroma v primeru že zaključenega izbora projektov zniža obseg sofinanciranja, spremeni ali pa prekine že sklenjene pogodbe o financiranju in izvedbi projektov.

Če se poveča obseg sredstev javnega razpisa, lahko ministrstvo v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervni seznam.

20 Ministrstvo bo prijavitelje o izidih razpisa obvestilo najpozneje v 60 dneh po zaključku odpiranja vlog. Ministrstvo si pridržuje pravico, da preliminarne rezultate razpisa sporoči javnosti takoj po podpisu odločbe.

21 Prijavitelj lahko v 30 dneh od prejema odločbe o (ne)izbiri, ki jo na predlog komisije izda ministrica za kulturo, vloži tožbo. Vložena tožba ne zadrži morebitnega podpisa pogodb z drugimi izbranimi prijavitelji.

22 Oddaja vloge pomeni, da se prijavitelj strinja z vsemi pogoji in merili razpisa.

Ministrstvo za kulturo Republike Slovenije

dr. Asta Vrečko

ministrica